“นายกเทศมนตรีลอนดอน”ฟุ้งอังกฤษยังเป็นศูนย์กลางการเงินชั้นนำของโลก
“นายกเทศมนตรีลอนดอน”ฟุ้งอังกฤษยังเป็นศูนย์กลางการเงินชั้นนำของโลก
14 ก.ค. 2559

นายเจฟฟรีย์ อีวานส์ นายกเทศมนตรีกรุงลอนดอน เปิดเผยว่า บทบาทของกรุงลอนดอนในฐานะศูนย์กลางทางการเงินชั้นแนวหน้าของโลกจะยังคงไม่เปลี่ยนแปลง แม้อังกฤษจะถอนตัวจากการเป็นสมาชิกของสหภาพยุโรป (Brexit) 
“เราจะยังคงเป็นศูนย์กลางทางการเงินชั้นนำระดับนานาชาติ” นายอีวานส์กล่าวกับสื่อมวลชนที่ตลาดหุ้นโตเกียวในวันนี้ ขณะพบปะกับนายอาคิระ คิโยตะ ประธานเจ้าหน้าที่บริหาร บริษัท เจแปน เอ็กซ์เชนจ์ กรุ๊ป อิงค์ (Japan Exchange Group Inc.) ที่มี TSE เป็นบริษัทย่อย
ทั้งนี้ นายอีวานส์ ซึ่งมีกำหนดเดินทางเยือนญี่ปุ่นจนถึงวันศุกร์ ได้กล่าวถึงบริษัทสัญชาติญี่ปุ่นที่ประกอบธุรกิจอยู่ในสหราชอาณาจักรว่าเป็นพันธมิตรระยะยาวที่เยี่ยมยอด และตัวเขาเองก็มีทัศนคติด้านบวกต่ออนาคตข้างหน้า
การที่อังกฤษมีมติถอนตัวจากสหภาพยุโรปช่วงปลายเดือนมิ.ย. นั้น ส่งผลต่อตลาดการเงินโลก เงินเยนปรับตัวขึ้น นับเป็นสัญญาณที่น่ากังวลสำหรับบริษัทญี่ปุ่นที่ต้องพึ่งพาการส่งออก
ภายหลังการพบปะกัน นายคิโยตะกล่าวว่า ตนเองและนายอีวานส์ได้หารือกันในประเด็นความวุ่นวายของตลาดหลังจาก Brexit และประเด็นอื่น ๆ 